
    24. september 2026


Referat fra Brancheudvalgsmøde den 21. september 2026	

Referat af Brancheudvalgsmøde for Hotel- og Restaurationsområdet

Dato: Mandag den 21. september 2026 kl. 10.00-13.00
Sted: Grønlands Erhverv, stuemødelokalet, Nuuk
Deltagere
Bestyrelsesmedlemmer fra Brancheudvalget for Hotel- og Restaurationsområdet.

1. Godkendelse af dagsorden
Beslutning
Dagsordenen blev godkendt uden bemærkninger.

2. Opfølgning på referat
Beslutning
Karsten orienterede om opfølgningen på referatet fra sidste møde.
Der er sendt henvendelse til Departementet for Uddannelse vedrørende oplysninger om, at børn af tilkaldt udenlandsk arbejdskraft skulle have fået afslag på optagelse på uddannelser. Departementet er blevet bedt om at bekræfte, hvorvidt dette er korrekt, og i givet fald redegøre for det juridiske og administrative grundlag for praksis.
Derudover er Departementet for Arbejdsmarked blevet inviteret til brancheudvalgsmødet for at drøfte aktuelle problemstillinger på området.

3. Årshjul
Diskussion
Drøftelsen af årshjulet blev udsat, da udvalget afventer valg af ny formand.
Bilag: Årshjul for Hotel og Restaurationsområdet.

4. Orientering fra medlemmerne
Orientering
Der blev givet en status på turismeudviklingen rundt omkring i landet.
Fra Ilulissat blev det oplyst, at aktivitetsniveauet aktuelt er begrænset, men at den forventede vækst forventes at komme, når den nye lufthavn åbner den 29. oktober. Det blev oplyst, at der i vinterperioden forventes én ugentlig afgang, mens der i sommerperioden forventes op til seks ugentlige afgange.
Der blev samtidig udtrykt bekymring over udviklingen i Aasiaat, Sisimiut og Maniitsoq, hvor aktivitetsniveauet også opleves som lavt. Flere pegede på, at en væsentlig del af udfordringen skyldes manglende salg af destinationerne gennem rejseagenterne.
Der blev rejst spørgsmål om, hvorvidt problemstillingen omkring indenrigsflyvninger bør drøftes nærmere med de relevante aktører, da flere destinationer opleves som nedprioriterede i forbindelse med åbningen af den nye lufthavn i Ilulissat.
Det blev oplyst, at der afholdes et turismeseminar i Ilulissat den 5. oktober 2026.
Fra Nuuk blev det fremhævet, at sæsonen har været særdeles positiv. Nye flyselskaber har bidraget til flere besøgende, og United Airlines forventes at fortsætte sine aktiviteter i Grønland næste år.

5. Orientering fra sekretariatet
Orientering
Karsten Lyberth-Klausen orienterede om, at Grønlands Erhvervs sekretariat nu er fuldt bemandet.
Derudover blev der givet en orientering om de væsentligste emner på Inatsisartuts efterårssamling 2026, herunder:
· Turismeloven
· Tidsbestemmelsesregler
· Lejeloven
· Juniormesterlæreordningen
· Afskaffelse af emballageafgiften
Endelig blev det oplyst, at Grønlands Erhverv i samarbejde med Rambøll igangsætter udarbejdelsen af en lønstatistik for branchen.

6. Kommunikation
Beslutning
Lisbeth deltager i turismeseminaret i Ilulissat den 5. oktober, hvor udfordringerne med indenrigsflyvninger vil blive rejst.
Udvalget konstaterede, at problemstillingen berører både Air Greenland og Disko Line, herunder forhold, der knytter sig til eksisterende servicekontrakter.
Karsten tager kontakt til David vedrørende Green Key-ordningen og de relevante EU-relaterede krav og standarder, som ordningen bygger på.

7. Eventuelt
Diskussion
HT bemærkede, at den nuværende klassifikationsordning ikke står mål med de ressourcer og den indsats, der anvendes på området, set i forhold til den værdi branchen oplever at få ud af ordningen.
Emnet tages med i de videre drøftelser om branchens rammevilkår.

Mødet hævet kl. 13.00.



Med venlig hilsen


Karsten Lyberth-Klausen | Grønlands Erhverv

